**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách v znení neskorších predpisov (ďalej len „navrhované nariadenie vlády“) na základe Plánu legislatívnych úloh vlády Slovenskej republiky na rok 2024.

 Navrhovaným nariadením vlády sa upravujú paušálne výšky pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov, ako aj zoznam týchto poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc. Tento zoznam sa pravidelne prehodnocuje a na účely vykonávania školského programu Slovenskej republiky od školského roka 2024/2025 sa z neho navrhovaným nariadením vlády niektoré poľnohospodárske výrobky ovocia a zeleniny alebo mlieka a mliečnych výrobkov vypúšťajú. Rovnako sa pravidelne prehodnocujú paušálne ustanovené výšky pomoci na dodávanie alebo distribúciu týchto poľnohospodárskych výrobkov v rámci školského programu vzhľadom na situáciu na trhu a bežné spotrebiteľské ceny týchto poľnohospodárskych výrobkov.

Navrhovaným nariadením vlády sa okrem toho ako slovenské sprievodné opatrenie dopĺňa dodávanie alebo distribúcia školských včelárskych výrobkov, kombinovaná s ktoroukoľvek inou činnosťou slovenských sprievodných opatrení tak, aby takáto činnosť spĺňala náležitosti sprievodných opatrení podľa čl. 3 delegovaného nariadenia Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (Ú. v. EÚ L 5, 10. 1. 2017) v platnom znení. V dôsledku začlenenia ďalších poľnohospodárskych výrobkov do školského programu Slovenskej republiky sa ustanovujú aj príslušné pravidlá ich dodávania alebo distribúcie v rámci slovenských sprievodných opatrení, a to obdobne, ako sú už ustanovené pre dodávanie alebo distribúciu školského ovocia a zeleniny alebo školského mlieka a mliečnych výrobkov. Vzhľadom na záujem o posilnenie slovenských sprievodných opatrení, a v nich zahrnutých dodávkach alebo distribúciách slovenských včelárskych výrobkov, sa taktiež zásadne mení mechanizmus prideľovania maximálnej výšky pomoci na vykonávanie školského programu Slovenskej republiky, a to tak, že v prípade dostatku prostriedkov štátneho rozpočtu pridelených na jeho vykonávanie sa maximálny podiel prostriedkov Európskej únie pridelených na vykonávanie sprievodných opatrení v Slovenskej republike týmito prostriedkami štátneho rozpočtu navyšuje až na trojnásobok, teda o dvojnásobný objem z týchto prostriedkov štátneho rozpočtu k tomuto maximálnemu podielu Európskej únie.

Navrhované nariadenie vlády Slovenskej republiky sa predkladá na rokovanie Legislatívnej rady vlády Slovenskej republiky bez rozporov. V súlade s čl. 13 ods. 7 Legislatívnych pravidiel vlády Slovenskej republiky bolo predmetom skráteného pripomienkového konania s cieľom zabezpečiť poskytovanie pomoci v rámci školského programu Slovenskej republiky a účinnosť navrhovaného nariadenia vlády od začiatku školského roka 2024/2025, od ktorého sa opätovne začnú vykonávať jednotlivé činnosti školského programu Slovenskej republiky. Tieto činností spočívajú v dodávaní alebo distribuovaní konkrétnych poľnohospodárskych výrobkov školského programu pre deti alebo žiakov škôl prevádzkovaných v Slovenskej republike za paušálne ustanovené protihodnoty, ktoré sa každoročne ustanovujú práve aproximačným nariadením vlády.

Navrhované nariadenie vlády nie je potrebné predložiť do vnútrokomunitárneho pripomienkového konania.

Účinnosť navrhovaného nariadenia sa navrhuje od 1. septembra 2024, teda na začiatok obdobia školského vyučovania počas školského roka 2024/2025, od ktorého sa majú navrhovaným nariadením vlády zavádzané zmeny alebo doplnenia začať uplatňovať.